b'\n_START_ARTICLE_\nStatinai\n_START_PARAGRAPH_\nStatinai, HMG-KoA (angl. HMG-CoA, 3-hydroxy-3-methylglutaryl-coenzyme A) reduktaz\xc4\x97s inhibitoriai (slopintojai)\xc2\xa0\xe2\x80\x93 vaist\xc5\xb3, vartojam\xc5\xb3 cholesterolio kiekiui kraujo plazmoje suma\xc5\xbeinti, klas\xc4\x97. \xc5\xa0i vaist\xc5\xb3 klas\xc4\x97, ma\xc5\xbeindama cholesterolio koncentracij\xc4\x85 kraujyje padeda nutolinti \xc5\xa1irdies bei kraujagysli\xc5\xb3 ligas ar visai j\xc5\xb3 i\xc5\xa1vengti._NEWLINE_Statinai ma\xc5\xbeina cholesterolio kiek\xc4\xaf, slopindami ferment\xc4\x85 HMG-KoA reduktaz\xc4\x99, dalyvaujant\xc4\xaf organizmo cholesterolio gamyboje mevalonato keliu. Taip pat suaktyv\xc4\x97ja ma\xc5\xbeo tankio lipoprotein\xc5\xb3 (MTL) receptoriai bei spar\xc4\x8diau \xc5\xa1alinamas MTL\xc2\xa0\xe2\x80\x93 \xe2\x80\x9eblogasis\xe2\x80\x9c cholesterolis. Visi \xc5\xa1ie poveikiai patikimai ma\xc5\xbeina MTL kiek\xc4\xaf kraujyje. Gydymo statinais veiksmingumas gali b\xc5\xabti vertinamas pra\xc4\x97jus vienai savaitei nuo vartojimo prad\xc5\xbeios. Did\xc5\xbeiausias poveikis\xc2\xa0\xe2\x80\x93 po 4\xe2\x80\x936 savai\xc4\x8di\xc5\xb3._NEWLINE_Statinai vartojami aterosklerozei, sukelian\xc4\x8diai ischemin\xc4\x99 \xc5\xa1irdies lig\xc4\x85, ischemin\xc4\x99 galvos smegen\xc5\xb3 lig\xc4\x85 bei periferini\xc5\xb3 kraujagysli\xc5\xb3 lig\xc4\x85, gydyti ir jos profilaktikai.\n_START_SECTION_\nIstorija\n_START_PARAGRAPH_\nJaponijos mokslininkai Akira Endo ir Masao Kuroda pirmuosius HMG-KoA reduktaz\xc4\x97s inhibitori\xc5\xb3 tyrimus prad\xc4\x97jo 1971\xc2\xa0m. Jie dar\xc4\x97 prielaid\xc4\x85, kad tam tikri mikroorganizmai gali gaminti tam tikrus ferment\xc5\xb3 slopiklius, kad apsigint\xc5\xb3 nuo kit\xc5\xb3 organizm\xc5\xb3. Tai siejama su \xe2\x80\x9emevalonato kelio\xe2\x80\x9c slopinimu. Mevalonatas, b\xc5\xabdamas daugelio jungini\xc5\xb3, tarp j\xc5\xb3 ir cholesterolio, pirmtakas, b\xc5\xabtinas organizmams kaip j\xc5\xb3 l\xc4\x85steli\xc5\xb3 membran\xc5\xb3 ir citoskeleto tvirtintoj\xc5\xb3 (ergosterolio bei izoprenoid\xc5\xb3\xc2\xa0\xe2\x80\x93 nehidrolizuojam\xc5\xb3 lipid\xc5\xb3) \xc5\xa1altinis. Nors pirmasis i\xc5\xa1skirtas preparatas buvo mevastatinas (ML-236B), gaminamas Penicillium grybelio, farmacijos kompanijoms susidom\xc4\x97jus Japonijos mokslini\xc5\xb3 tyrim\xc5\xb3 svarba, 1976\xc2\xa0m. i\xc5\xa1 grybelio Aspergillus terreus i\xc5\xa1skirtas lovastatinas (mevinolinas, MK803) tapo pirmuoju parduodamu statinu.\n_START_SECTION_\nCholesterolio sintez\xc4\x97s slopinimas\n_START_PARAGRAPH_\nSlopindami HMG-KoA reduktaz\xc4\x99, statinai blokuoja cholesterolio gamybos kepenyse keli\xc4\x85. Tai svarbu, nes daugiau cirkuliuojan\xc4\x8dio cholesterolio gaminama organizme nei gaunama su maistu. Kepenyse ma\xc5\xbe\xc4\x97jant cholesterolio gamybai, suma\xc5\xbe\xc4\x97ja cholesterolio koncentracija kraujyje. Manoma, kad cholesterolio gamyba vyksta daugiausia naktimis, tad, kai vartojami trumpai veikiantys statinai, jie i\xc5\xa1geriami prie\xc5\xa1 nakt\xc4\xaf, siekiant maksimaliai padidinti j\xc5\xb3 poveik\xc4\xaf. Tyrimai parod\xc4\x97, kad vartojant trumpo veikimo simvastatin\xc4\x85, labiau MTL ir bendro cholesterolio kiekis suma\xc5\xbe\xc4\x97jo pavartojus prie\xc5\xa1 mieg\xc4\x85, o ne ryt\xc4\x85. Ta\xc4\x8diau jokio skirtumo nenustatyta vartojant ilgo veikimo atorvastatin\xc4\x85.\n_START_SECTION_\nKiti poveikiai\n_START_PARAGRAPH_\nStatinai gali b\xc5\xabti naudingi netgi tiems, kuriems cholesterolio kiekis n\xc4\x97ra padid\xc4\x97j\xc4\x99s. 2008\xc2\xa0m. tyrimas JUPITER parod\xc4\x97, kad statinas rosuvastatinas suma\xc5\xbeino insulto, miokardo infarkt\xc5\xb3 ir kraujagysli\xc5\xb3 operacij\xc5\xb3 skai\xc4\x8di\xc5\xb3 pacientams, kuri\xc5\xb3 cholesterolio kiekis nebuvo didelis ar jie nesirgo \xc5\xa1irdies liga, tik j\xc5\xb3 kraujyje buvo padid\xc4\x97jusi C reaktyviojo baltymo (u\xc5\xbedegimo \xc5\xbeymens) koncentracija. Taip pat 20 proc. suma\xc5\xbe\xc4\x97jo mir\xc5\xa1tamumas nuo v\xc4\x97\xc5\xbeio, nors mir\xc4\x8di\xc5\xb3 nuo \xc5\xa1irdies ir kraujagysli\xc5\xb3 lig\xc5\xb3 \xc5\xa1ioje tiriam\xc5\xb3j\xc5\xb3 grup\xc4\x97je nesuma\xc5\xbe\xc4\x97jo. Gydymas statinais buvo susij\xc4\x99s ir su smarkiai suma\xc5\xbe\xc4\x97jusiu prostatos v\xc4\x97\xc5\xbeio, gerybin\xc4\x97s prostatos hiperplazijos, \xc5\xa1lapimo nelaikymo ir erekcijos sutrikim\xc5\xb3 atvej\xc5\xb3 skai\xc4\x8diumi tarp vyresnio am\xc5\xbeiaus vyr\xc5\xb3.\n_START_SECTION_\nVartojimas\n_START_PARAGRAPH_\nStatin\xc5\xb3 klas\xc4\x97s vaistai skiriama, kai nepadeda cholesterolio kiek\xc4\xaf ma\xc5\xbeinanti dieta, fizinio aktyvumo padidinimas, svorio ma\xc5\xbeinimas, metimas r\xc5\xabkyti, koreguojamieji kiti dislipidemij\xc4\x85 lydintys rizikos veiksniai. Jei jau nustatyta bet kuri \xc5\xa1irdies ar kraujagysli\xc5\xb3 liga, vaist\xc5\xb3 skiriama i\xc5\xa1 karto, nelaukiant dietos rezultat\xc5\xb3, net esant lengvo laipsnio dislipidemijai. Statinai skiriami i\xc5\xa1kart po persirgto miokardo infarkto ar koronarini\xc5\xb3 arterij\xc5\xb3 pl\xc4\x97timo proced\xc5\xabros, dar ligoniui gulint intensyviosios slaugos skyriuje. Tokio gydymo tikslas\xc2\xa0\xe2\x80\x93 ne tik suma\xc5\xbeinti lipid\xc5\xb3 kiek\xc4\xaf, bet stabilizuoti aterosklerozin\xc4\x99 plok\xc5\xa1tel\xc4\x99, neleisti jai v\xc4\x97l ply\xc5\xa1ti ir apsaugoti nuo ligos pasikartojim\xc5\xb3.\n_START_SECTION_\nIndikacijos\n_START_PARAGRAPH_\nStatin\xc5\xb3 skyrimo indikacijos i\xc5\xa1sipl\xc4\x97t\xc4\x97 b\xc4\x97gant metams ir gaus\xc4\x97jant mokslo \xc4\xafrodymams._NEWLINE_Prad\xc5\xbeioje tyrimai, pavyzd\xc5\xbeiui, Skandinavijos simvastatino i\xc5\xa1gyvenamumo tyrimas (angl. Scandinavian Simvastatin Survival Study, 4S), r\xc4\x97m\xc4\x97si prielaida, kad statinai skirtini tik antrinei \xc5\xa1irdies ir kraujagysli\xc5\xb3 lig\xc5\xb3 profilaktikai arba\xc2\xa0\xe2\x80\x93 pirminei prevencijai tik tada, kai \xc5\xa1irdies ir kraujagysli\xc5\xb3 lig\xc5\xb3 rizika buvo labai padid\xc4\x97jusi (kaip nurodyta Framingham rizikos \xc4\xafvertinime). Tokias nuorodas labai i\xc5\xa1pl\xc4\x97t\xc4\x97 tyrimai, pavyzd\xc5\xbeiui, \xc5\xa0irdies apsaugos tyrimas (angl. Heart Protection Study, HPS), kurie parod\xc4\x97 prevencijos statinais poveikio naud\xc4\x85 specifin\xc4\x97s rizikos pacient\xc5\xb3 grup\xc4\x97ms, kaip, pvz., sergantiesiems diabetu._NEWLINE_Tyrimo ASTEROID, kurio rezultatai paskelbti 2006\xc2\xa0m., metu vartotos tik didel\xc4\x97s statin\xc5\xb3 doz\xc4\x97s. Pasiektas ma\xc5\xbeesnis nei \xc4\xafprasta tikslinis MTL. Vertinant vainikines arterijas kraujagysli\xc5\xb3 vidaus ultragarsinio tyrimo metodu, konstatuota ligos regresija._NEWLINE_Remiantis klinikini\xc5\xb3 tyrim\xc5\xb3 duomenimis, Nacionalin\xc4\x97s cholesterolio \xc5\xa1vietimo programos gair\xc4\x97s vis daugiau d\xc4\x97mesio skiria agresyviam MTL-cholesterolio suma\xc5\xbeinimui, tad statinai ir toliau vaidina svarb\xc5\xb3 vaidmen\xc4\xaf tiek pirminei, tiek ir antrinei koronarin\xc4\x97s \xc5\xa1irdies ligos, miokardo infarkto, insulto ir periferini\xc5\xb3 arterij\xc5\xb3 ligos profilaktikai. Tyrimai t\xc4\x99siasi ir kitose srityse, kuriose statin\xc5\xb3 tyrimai taip pat parod\xc4\x97 nauding\xc4\x85 poveik\xc4\xaf: storosios \xc5\xbearnos v\xc4\x97\xc5\xbeio, u\xc5\xbedegim\xc5\xb3, demencijos, plau\xc4\x8di\xc5\xb3 v\xc4\x97\xc5\xbeio, branduolin\xc4\x97s kataraktos ir hipertenzijos atvejais.\n_START_SECTION_\nYpatumai\n_START_PARAGRAPH_\nStatinai\xc2\xa0\xe2\x80\x93 labiausiai cholesterolio kiek\xc4\xaf ma\xc5\xbeinantys preparatai, galintys suma\xc5\xbeinti ir MTL cholesterolio (vadinamojo \xe2\x80\x9eblogojo cholesterolio\xe2\x80\x9c) net iki 1,8 mmol/l. Tai 60 proc. suma\xc5\xbeina sunki\xc5\xb3 \xc5\xa1irdies lig\xc5\xb3 komplikacij\xc5\xb3 (\xc5\xa1irdies priepuolio, staigios mirties nuo \xc5\xa1irdies lig\xc5\xb3) skai\xc4\x8di\xc5\xb3 ir 17 proc. suma\xc5\xbeina insulto rizik\xc4\x85. Ta\xc4\x8diau statinai silpniau negu fibratai ar nikotino r\xc5\xabg\xc5\xa1tis (niacinas, vitaminas B\xe2\x82\x83), kitos cholesterolio kiek\xc4\xaf kraujyje ma\xc5\xbeinan\xc4\x8di\xc5\xb3 vaist\xc5\xb3 klas\xc4\x97s ma\xc5\xbeina triglicerid\xc5\xb3 kiek\xc4\xaf bei padidina DTL cholesterolio (\xe2\x80\x9egerojo cholesterolio\xe2\x80\x9c) kiek\xc4\xaf._NEWLINE_Medik\xc5\xb3 rekomendacijose paprastai nurodoma, kad pacientas pirmiausia laikyt\xc5\xb3si cholesterolio kiek\xc4\xaf ma\xc5\xbeinan\xc4\x8dios dietos prie\xc5\xa1 prad\xc4\x97damas vartoti vaist\xc5\xb3. Statin\xc5\xb3 ar kit\xc5\xb3 cholesterolio kiek\xc4\xaf ma\xc5\xbeinan\xc4\x8di\xc5\xb3 medikament\xc5\xb3 gali b\xc5\xabti rekomenduojama pacientams, kurie nepasiekia lipid\xc5\xb3 kiekio ma\xc5\xbeinimo tiksl\xc5\xb3, laikydamiesi atitinkamos dietos ir fizi\xc5\xa1kai aktyvaus gyvenimo b\xc5\xabdo bei kit\xc5\xb3 kasdien\xc4\x97s veiklos rekomendacij\xc5\xb3.\n_START_SECTION_\nVeiksmingumas\n_START_PARAGRAPH_\n\xc4\xaevairi\xc5\xb3 statin\xc5\xb3 MTL ma\xc5\xbeinimo galimyb\xc4\x97s (stiprumas) \xc4\xafvairios. Veiksmingiausias yra cerivastatinas, po to (silpn\xc4\x97jan\xc4\x8dia tvarka): rosuvastatinas, atorvastatinas, simvastatinas, lovastatinas, pravastatinas ir fluvastatinas. Santykinis pitavastatino veiksmingumas n\xc4\x97ra nustatytas._NEWLINE_N\xc4\x97ra atlikta didel\xc4\x97s apimties palyginam\xc5\xb3j\xc5\xb3 tyrim\xc5\xb3, analizuojan\xc4\x8di\xc5\xb3 santykin\xc4\xaf \xc4\xafvairi\xc5\xb3 statin\xc5\xb3 veiksmingum\xc4\x85 (lyginimo tarpusavyje), nes neb\xc5\xabt\xc5\xb3 i\xc5\xa1vengta didesnio dalies tiriam\xc5\xb3j\xc5\xb3 sergamumo \xc5\xa1irdies ir kraujagysli\xc5\xb3 ligomis, pavyzd\xc5\xbeiui, miokardo infarktu, ar net mirties atvej\xc5\xb3 (ma\xc5\xbeiau veiksmingo statino grup\xc4\x97je). Nepriklausoma analiz\xc4\x97 atlikta atorvastatino, pravastatino ir simvastatino veiksmingumui palyginti su placebo poveikiu. Nustatyta, kad skiriant \xc4\xafprastines statin\xc5\xb3 dozes, n\xc4\x97ra statisti\xc5\xa1kai reik\xc5\xa1ming\xc5\xb3 skirtum\xc5\xb3 tarp atskir\xc5\xb3 da\xc5\xbeniausiai skiriam\xc5\xb3 atstov\xc5\xb3 ma\xc5\xbeinant sergamum\xc4\x85 ir mir\xc5\xa1tamum\xc4\x85 nuo \xc5\xa1irdies ir kraujagysli\xc5\xb3 lig\xc5\xb3.\n_START_SECTION_\n\xc5\xa0alutinis poveikis\n_START_PARAGRAPH_\nStatinai\xc2\xa0\xe2\x80\x93 gerai toleruojami preparatai. Kepen\xc5\xb3 ferment\xc5\xb3 kiekio padid\xc4\x97jimas ir raumen\xc5\xb3 problemos yra tik bendro pob\xc5\xabd\xc5\xbeio \xc5\xa1alutiniai vaist\xc5\xb3 poveikiai. Klinikini\xc5\xb3 tyrim\xc5\xb3 metu retai nustatomos nepageidaujamos organizmo reakcijos \xc4\xaf statinus, bet kasdien\xc4\x97je medicinos praktikoje susiduriama da\xc5\xbeniau ir su \xc4\xafvairesniais \xc5\xa1alutiniais poveikiais._NEWLINE_Statin\xc5\xb3 sukeliam\xc5\xb3 \xc5\xa1alutini\xc5\xb3 poveiki\xc5\xb3 rizika yra 39 proc. didesn\xc4\x97 negu placebo (\xc5\xa1ans\xc5\xb3 santykis 1,4); du tre\xc4\x8ddaliai j\xc5\xb3\xc2\xa0\xe2\x80\x93 raumen\xc5\xb3 skausmas ir kepen\xc5\xb3 ferment\xc5\xb3 poky\xc4\x8diai, lik\xc4\x99\xc2\xa0\xe2\x80\x93 pana\xc5\xa1\xc5\xabs \xc4\xaf sukeliamus placebo. Nors didel\xc4\x97s apimties statin\xc5\xb3 saugumo ir veiksmingumo tyrim\xc5\xb3 metu gydant statinais prane\xc5\xa1ama apie \xc5\xa1alutinius poveikius: raumen\xc5\xb3 skausm\xc4\x85 (mialgij\xc4\x85), raumen\xc5\xb3 m\xc4\x97\xc5\xa1lung\xc4\xaf arba, kiek re\xc4\x8diau,\xc2\xa0\xe2\x80\x93 vir\xc5\xa1kinamojo trakto veiklos sutrikimus, tokie simptomai taip pat buvo pasteb\xc4\x97ti ir gydant placebu. Jie paprastai arba i\xc5\xa1nyksta savaime, arba laikinai suma\xc5\xbeinus statin\xc5\xb3 doz\xc4\x99/sustabd\xc5\xbeius j\xc5\xb3 skyrim\xc4\x85. Kepen\xc5\xb3 ferment\xc5\xb3 sud\xc4\x97ties poky\xc4\x8di\xc5\xb3, kaip ir skiriant placeb\xc4\x85, gali atsirasti ma\xc5\xbedaug 0,5 proc. atvej\xc5\xb3. Jie taip pat da\xc5\xbeniausiai i\xc5\xa1nyksta po kiek laiko pakartojus ferment\xc5\xb3 tyrimus\xc2\xa0\xe2\x80\x93 tiek nutraukus vaist\xc5\xb3 vartojim\xc4\x85, tiek ir j\xc4\xaf t\xc4\x99siant._NEWLINE_Keli kiti \xc5\xa1alutiniai poveikiai pasitaiko retai, paprastai pana\xc5\xa1iu da\xc5\xbeniu, kaip ir vartojant placeb\xc4\x85. Tai taip pat nustatyta dideli\xc5\xb3 statin\xc5\xb3 veiksmingumo ir saugumo tyrim\xc5\xb3 metu. Atliekant kelis atsitiktini\xc5\xb3 im\xc4\x8di\xc5\xb3 klinikinius tyrimus, nustatyta pa\xc5\xbeinimo funkcijos sutrikim\xc5\xb3, bet keli\xc5\xb3 kit\xc5\xb3 tyrim\xc5\xb3 metu to nenustatyta. Vieno Danijos mokslinink\xc5\xb3 tyrimo, atlikto 2002\xc2\xa0m., metu nustatyta, kad tarp ilgalaikio statin\xc5\xb3 vartojimo ir padid\xc4\x97jusios nerv\xc5\xb3 pa\xc5\xbeeidim\xc5\xb3, pvz., polineuropatijos, rizikos yra s\xc4\x85saja, ta\xc4\x8diau teigiama, kad \xc5\xa1is \xc5\xa1alutinis poveikis yra retas. Kiti tyr\xc4\x97jai atkreip\xc4\x97 d\xc4\x97mes\xc4\xaf \xc4\xaf statin\xc5\xb3 veiksmingumo tyrimus, kuriuose dalyvavo 50 000 \xc5\xbemoni\xc5\xb3, kai nebuvo nustatyta nerv\xc5\xb3 pa\xc5\xbeeidim\xc5\xb3 kaip reik\xc5\xa1ming\xc5\xb3 \xc5\xa1alutini\xc5\xb3 poveiki\xc5\xb3.\n_START_SECTION_\nS\xc4\x85veika su kitais vaistais\n_START_PARAGRAPH_\nBet kuris statin\xc5\xb3 derinys su fibratu, kitos lipid\xc5\xb3 kiek\xc4\xaf kraujyje ma\xc5\xbeinan\xc4\x8di\xc5\xb3 vaist\xc5\xb3 klas\xc4\x97s atstovu, didina rabdomioliz\xc4\x97s (sunkaus raumen\xc5\xb3 pa\xc5\xbeeidimo) rizik\xc4\x85\xc2\xa0\xe2\x80\x93 10 000 asmen\xc5\xb3 beveik 6,0 atvejai per metus. Greipfrut\xc5\xb3 ar greipfrut\xc5\xb3 sul\xc4\x8di\xc5\xb3 vartojimas slopina statin\xc5\xb3 metabolizm\xc4\x85, tod\xc4\x97l vartoti greipfrut\xc5\xb3 sul\xc4\x8di\xc5\xb3 nerekomenduojama pacientams, kurie gydomi statinais.'